**2020 CD3** je malý asteroid a dočasný satelit Zeme. Objavili ho astronómovia Theodore Pruyne a Kacper Wierzchos 15. februára 2020 v observatóriu Mount Lemmon ako súčasť prieskumov Mount Lemmon Survey a Catalina Sky Survey. Objav oznámilo Centrum pre malé planétky 25. februára 2020 po tom, čo následné pozorovania upresnili dráhu telesa. Je to druhý dočasný mesiac Zeme objavený *in situ* po asteroide 2006 RH120, ktorý bol objavený v roku 2006. Na základe pozorovaní jeho obežnej dráhy sa predpokladá, že 2020 CD3 bola zachytená Zemou okolo rokov 2015 – 2016 a obežnú dráhu Zeme opustila okolo mája 2020. V marci 2044 sa opäť priblíži k Zemi, ale pravdepodobne nevstúpi na jej obežnú dráhu kvôli veľkej vzdialenosti priblíženia. 

2020 CD3 má absolútnu magnitúdu okolo 32, čo naznačuje, že objekt je veľmi malý, s priemerom okolo 1,9 až 3,5 metra. Centrum pre malé planétky klasifikuje 2020 CD3 ako asteroid skupiny Amor, keďže obieha okolo Slnka za orbitou Zeme, hoci Databáza malých telies JPL ho pokladá za súčasť skupiny Apollo, ktoré pretínajú obežnú dráhu Zeme.

Objav
-----

2020 CD3 objavili Theodore Pruyne a Kacper Wierzchos v observatóriu Mount Lemmon 15. februára 2020. Tento objav je súčasťou Mount Lemmon Survey, určeného na hľadanie asteroidov pretínajúcich orbitu Zeme, ktorý je súčasťou Catalina Sky Survey uskutočňovaného v Tucsone v štáte Arizona. 2020 CD3 bolo pozorované ako nejasný objekt so zdanlivou magnitúdou 20 v súhvezdí Panna, vzdialený okolo 148 miliónov kilometrov (0.9889 AU) od Zeme. Pozorovaný pohyb telesa naznačoval, že teleso môže byť gravitačne ovplyvňované Zemou, čím podnietil ďalší výskum jeho obežnej dráhy.

Nález bol ohlásený Centru pre malé planétky (*Near-Earth Object Confirmation Page* – NEOCP), kde s pomocou ďalších pozorovaní vypočítali predbežnú orbitu telesa. Ďalšie pozorovania 2020 CD3 boli uskutočnené v priebehu šiestich dní po objave a nález objektu oficiálne oznámilo Centrum pre malé planétky vo svojej pravidelnej publikácii Minor Planet Electronic Circular 25. februára 2020. Neboli pozorované žiadne perturbácie slnečnou radiáciou a objekt nedokázali spojiť so žiadnym známym umelým telesom. Hoci sa predpokladá, že 2020 CD3 je skalný asteroid s vysokou hustotou, umelý pôvod telesa však stále nie je úplne vylúčený.

Počas februára 2020 neboli nájdené žiadne fotografie spred dátumu objavu, na ktorých je 2020 CD3 viditeľné. Objavitelia predpokladajú, že objekt mohol byť zachytený na obrázkoch aj pred objavom, ale nebol identifikovaný kvôli malej jasnosti a vysoko premenlivej obežnej dráhe.

Orbita
------

Výpočty obežnej dráhy 2020 CD3 naznačujú, že teleso mohlo byť zachytené na orbitu Zeme okolo rokov 2015 až 2016 a predpokladá sa, že orbitu opustilo v máji 2020.

Pred dočasným zachytením 2020 CD3 jeho heliocentrická orbita pravdepodobne pretínala obežnú dráhu Zeme. Najpravdepodobnejšie patrila do skupiny Aten (s veľkou polosou pod 1 AU), prípadne do skupiny Apollo (veľká polos > 1 AU).

Galéria
-------

* Obežná dráha 2020 CD3 okolo Zeme. Biela kružnica je obežná dráha MesiacaObežná dráha 2020 CD3 okolo Zeme. Biela kružnica je obežná dráha Mesiaca
* Animácia obežnej dráhy 2020 CD3 okolo Zeme     2020 CD3     Mesiac     ZemAnimácia obežnej dráhy 2020 CD3 okolo Zeme     2020 CD3     Mesiac     Zem

Iné projekty
------------

Commons
* Spolupracuj na Commons Commons ponúka multimediálne súbory na tému **2020 CD3**

Externé odkazy
--------------

* 2020 CD3 – vlastnosti a orbitálny diagram v JPL Small-Body Database NASA (po anglicky)
* 2020 CD3 – orbitálne vlastnosti a pozorovania na webe Minor Planet Center (po anglicky)
* 2020 CD3 – orbitálne vlastnosti na astronomickom serveri Pedagogickej fakulty ZČU v Plzni (po česky)
* 2020 CD3 – poloha na hviezdnej mape na webe Heavens-Above
* 2020 CD3 – vlastnosti a orbitálny diagram v JPL Small-Body Database NASA (po anglicky)

Zdroj
-----

*Tento článok je čiastočný alebo úplný preklad článku 2020 CD3 na anglickej Wikipédii.*